Source: https://www.aspe.gr/information/51-%CE%B4%CE%B7%CE%BC%CE%BF%CE%B3%CF%81%CE%B1%CF%86%CE%B9%CE%BA%CF%8C/648-%CE%B1%CF%80%CF%8C-1-%CE%B1%CF%80%CF%81%CE%B9%CE%BB%CE%AF%CE%BF%CF%85-%CE%B7-%CE%BA%CE%B1%CF%84%CE%B1%CE%B2%CE%BF%CE%BB%CE%AE-%CF%84%CF%89%CE%BD-%CE%BF%CE%B9%CE%BA%CE%BF%CE%B3%CE%B5%CE%BD%CE%B5%CE%B9%CE%B1%CE%BA%CF%8E%CE%BD-%CE%B5%CF%80%CE%B9%CE%B4%CE%BF%CE%BC%CE%AC%CF%84%CF%89%CE%BD,-%CE%BF%CE%B1%CE%B5%CE%B4
Timestamp: 2020-08-09 03:07:35+00:00
Document Index: 14312888

Matched Legal Cases: ['ΑΕΔ ', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Από 1 Απριλίου η καταβολή των οικογενειακών επιδομάτων, ΟΑΕΔ - ΑΣΠΕ
Από 1 Απριλίου η καταβολή των οικογενειακών επιδομάτων, ΟΑΕΔ
Από 1 Απριλίου η καταβολή των οικογενειακών επιδομάτων 30/3/09
Αρχίζει την ερχόμενη Τετάρτη 1 Απριλίου 2009 η υποβολή αιτήσεων και η κατάθεση δικαιολογητικών στον ΟΑΕΔ για την καταβολή των οικογενειακών επιδομάτων (του Διανεμητικού Λογαριασμού Οικογενειακών Επιδομάτων Μισθωτών - ΔΛΟΕΜ).
Η καταβολή του οικογενειακού επιδόματος θα γίνει με πίστωση των τραπεζικών λογαριασμών των δικαιούχων, μετά από διασταύρωση των στοιχείων των δικαιούχων μέσω του Ολοκληρωμένου Πληροφοριακού Συστήματος του ΟΑΕΔ.
Η υποβολή των αιτήσεων και η κατάθεση των δικαιολογητικών για την είσπραξη του οικογενειακού επιδόματος θα ξεκινήσει: την Τετάρτη 1 Απριλίου 2009 για τους δικαιούχους με τρία ή περισσότερα παιδιά και τη Δευτέρα 4 Μαΐου 2009 για τους δικαιούχους με ένα και δύο παιδιά.Ειδικότερα, από 1 Απριλίου 2009 θα ξεκινήσει η παραλαβή από τις Υπηρεσίες του ΟΑΕΔ των δικαιολογητικών που προσκομίζονται απευθείας από τον εργοδότη του δικαιούχου.
Από την ίδια ημέρα οι υπηρεσίες ΟΑΕΔ θα παραλαμβάνουν δικαιολογητικά και αιτήσεις που υποβάλλονται μέσω του ταχυδρομείου ή μέσω των Κέντρων Εξυπηρέτησης Πολιτών, ανεξάρτητα από τον αριθμό παιδιών του δικαιούχου. Η τελευταία ημέρα κατάθεσης των δικαιολογητικών για το οικογενειακό επίδομα του 2008 είναι, για όλες τις κατηγορίες των δικαιούχων, η 31η Ιανουαρίου 2010.
Οι δικαιούχοι προσκομίζουν στις υπηρεσίες του ΟΑΕΔ ή μέσω των Κέντρων Εξυπηρέτησης Πολιτών βεβαίωση εργοδότη (υπογεγραμμένη και σφραγισμένη) ή Απόσπασμα Ατομικού Λογαριασμού Ασφαλισμένου (με τουλάχιστον 50 ημέρες ασφάλισης κατά το προηγούμενο της επιδότησης έτος) σε περιπτώσεις οικοδόμων και ημερομισθίων εργατών.
Επιδεικνύουν επίσης το θεωρημένο ατομικό και οικογενειακό βιβλιάριο ασθενείας των παιδιών (όπου φαίνεται ο αριθμός των προστατευόμενων μελών), λογαριασμό της ΕΤΕ με αριθμό ΙΒΑΝ, βιβλιάριο ασθενείας συζύγου όταν ανήκει σε άλλο ταμείο από το ΙΚΑ και αστυνομική ταυτότητα. Όταν και οι δύο γονείς είναι δικαιούχοι οικογενειακού επιδόματος υποβάλλουν κοινή δήλωση για το ποιος εκ των δύο θα εισπράξει το επίδομα, στην οποία αναγράφεται ο Αριθμός Μητρώου ΙΚΑ καθώς και ο ΑΦΜ και των δύο.
Το ποσό του οικογενειακού επιδόματος για το 2009 ξεκινά από τα 98,64 ευρώ ετησίως, για δικαιούχους με ένα παιδί, φθάνει στα 843,72 ευρώ για δικαιούχους με 4 παιδιά (μαζί με το επίδομα τρίτου παιδιού) και κλιμακώνεται ανάλογα με τον αριθμό των προστατευόμενων τέκνων. Επίσης, το επίδομα προσαυξάνεται κατά 44,04 ευρώ ετησίως για κάθε παιδί, στις εξής περιπτώσεις:
- για ορφανά και από τους δύο γονείς,
- για ανάπηρα παιδιά,
- για παιδιά εκτός γάμου μη αναγνωρισθέντα και
- όταν πρόκειται για δικαιούχο της οποίας ο σύζυγος υπηρετεί στις Ένοπλες Δυνάμεις.
Δικαιούχοι του επιδόματος είναι οι μισθωτοί που παρέχουν εξαρτημένη εργασία με σχέση ιδιωτικού δικαίου σε οποιονδήποτε εργοδότη της χώρας. Απαραίτητη προϋπόθεση για τη λήψη του επιδόματος είναι η πραγματοποίηση 50 ημερών εργασίας κατά το προηγούμενο της επιδότησης ημερολογιακό έτος (2008) ή δίμηνη τακτική επιδότηση λόγω ανεργίας ή δίμηνη συνεχής ανικανότητα για εργασία.Τα παιδιά για τα οποία καταβάλλεται επίδομα, πρέπει:
α) να έχουν ηλικία μέχρι 18 ετών, ή μέχρι 22 ετών εάν σπουδάζουν,
β) να είναι άγαμα,
γ) να διαμένουν στην Ελλάδα ή σε χώρα μέλος της Ευρωπαϊκής Ένωσης και
δ) αν είναι ανίκανα για εργασία, όσο χρόνο διαρκεί η ανικανότητα.
Αντίθετα, δεν δικαιούνται επιδόματος παιδιών οι μισθωτοί, που βάσει συλλογικής σύμβασης εργασίας, νόμου, κανονισμού επιχείρησης ή άλλων διατάξεων, λαμβάνουν από τον εργοδότη τους ποσό επιδόματος παιδιών μεγαλύτερο από εκείνο που χορηγεί ο ΔΛΟΕΜ.Σχετικός είναι ο πίνακας που ακολουθεί.
ΠΙΝΑΚΑΣ ΟΙΚΟΓΕΝΕΙΑΚΩΝ ΕΠΙΔΟΜΑΤΩΝ ΕΤΟΥΣ 2009
Αριθμός Παιδιών* Ετήσιο Ποσό Ετήσιο Ποσό + Επίδομα 3ου παιδιού
1 98,64 133,80
2 295,80 330,96
3 665,64 700,80
4 808,56 843,72
5 944,16 979,32
6 1.079,76 1.114,92
7 1.215,36 1.250,52
8 1.350,84 1.386,00
9 1.486,44 1.521,60
10 1.622,04 1.657,20
11 1.757,64 1.792,80
12 1.893,24 1.928,40
13 2.028,72 2.063,88
14 2.164,32 2.199,48
* Αριθμός τέκνων για τα οποία ο δικαιούχος λαμβάνει επίδομα. Το δικαίωμα επιδότησης για το τρίτο παιδί διατηρείται ακόμα και όταν ο δικαιούχος παύει να λαμβάνει επίδομα για τα δύο πρώτα τέκνα. Για κάθε παιδί πέρα από τα τέσσερα έχει προστεθεί το ποσό των 11,298 ευρώ.